Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 234/08)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU/CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Chianti Classico“

EÚ č.: PDO-IT-0108-AM03 – 20.3.2019

CHOP (X) CHZO ( )

1. Skupina žiadateľov a oprávnený záujem

Consorzio olio DOP Chianti Classico (konzorcium pre olej s CHOP „Chianti Classico“) so sídlom na adrese via Sangallo, 41 – loc. Sambuca – Tavernelle Val di Pesa – (FI).

Uvedené konzorcium spĺňa požiadavky stanovené v článku 13 ods. 1 vyhlášky ministerstva č. l2511 zo 14. októbra 2013.

2. Členský štát alebo tretia krajina

Taliansko

3. Položka v špecifikácii, ktorej sa zmena týka

☐ Názov výrobku

☒ Opis výrobku

☒ Zemepisná oblasť

☐ Dôkaz o pôvode

☒ Spôsob výroby

☒ Súvislosť

☒ Označovanie

☒ Uvedenie na trh; formy balenia; kontroly.

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku:

— Navrhujú sa niektoré zmeny článku 10 špecifikácie výrobku, bodu 3.2 jednotného dokumentu.

Táto zmena sa týka hodnotenia chemických vlastností extra panenského olivového oleja s CHOP „Chianti Classico“. Konkrétne sa vypustila analýza absorpcie ultrafialového žiarenia, vypustil sa odkaz na analytickú metódu pre celkový obsah polyfenolov, zaviedla sa analýza biofenolov s nízkou molekulárnou hmotnosťou a analýza celkových tokoferolov sa nahradila analýzou alfa-tokoferolu.

Súčasné znenie:

„Hodnotenie chemických vlastností

a) kyslosť vyjadrená ako kyselina olejová ≤ 0,5 %;

b) maximálne peroxidové číslo 12 (mEq kyslíka);

c) absorpcia ultrafialového žiarenia K232 maximálne 2,1 a K270 maximálne 0,2;

d) vysoký podiel kyseliny olejovej > 72 %;

e) celkové CMP (fenolové antioxidanty) viac ako 150 ppm;

f) celkový obsah tokoferolov viac ako 140 ppm.“

sa nahrádza takto:

„Hodnotenie chemických vlastností

a) kyslosť vyjadrená ako kyselina olejová ≤ 0,5 %;

b) maximálne peroxidové číslo 12 (mEq kyslíka);

c) vysoký obsah kyseliny olejovej > 72 %;

d) celkový obsah polyfenolov viac ako 150 ppm;

e) alfa-tokoferol viac ako 140 ppm.“

Domnievame sa, že analýzu absorpcie ultrafialového žiarenia možno vypustiť.

Táto analýza sa vykonáva s cieľom určiť hodnoty ukazovateľov K270 a K232.

Ukazovateľ K270 je užitočný na zdôraznenie prítomnosti rektifikovaného oleja v panenskom oleji, keďže v prípade tohto druhu podvodu hodnota K270 stúpa.

Po rokoch kontrol možno tento druh podvodu pri talianskych olejoch s CHOP a/alebo CHZO s istotou vylúčiť, a preto uprednostňujeme nahradenie tohto analytického hodnotenia inými metódami, ktoré sú na ochranu oleja s CHOP „Chianti Classico“ a na zvýšenie jeho hodnoty užitočnejšie.

Ukazovateľ K232 poskytuje kvalitatívne informácie o stupni oxidácie oleja a počas starnutia oleja táto hodnota stúpa.

V neposlednom rade s cieľom vyhnúť sa ďalšiemu zvýšeniu nákladov výrobcov sa domnievame, že tieto informácie uspokojivo poskytuje analýza peroxidového čísla.

Účelom týchto zmien je preto zlepšiť kvalitu analytických informácií o oleji s CHOP „Chianti Classico“ bez ďalšieho zvýšenia nákladov.

Pokiaľ ide o spresnenie týkajúce sa celkového obsahu polyfenolov, navrhujeme vypustiť odkaz na analytickú metódu vyvinutú experimentálnou stanicou v Miláne, keďže táto metóda už neexistuje a všetky talianske laboratóriá oprávnené osvedčovať oleje s CHOP používajú rovnakú, akreditovanú metódu.

V chemickej analýze biofenolov sa uvádza informácia, o ktorej dnes vieme, že je pre spotrebiteľa veľmi dôležitá, pretože umožňuje pochopiť skutočnú hodnotu oleja s CHOP „Chianti Classico“ z hľadiska kvality.

Namiesto všeobecnej analýzy tokoferolov (vitamínov), ktorá poskytuje údaj o celkovom obsahu týchto zlúčenín v oleji, sa zavádza analýza alfa-tokoferolu, t. j. jedného z tokoferolov, ktoré sa v oleji bežne vyskytujú.

Tento parameter je vhodnejší a významnejší v tom, že samotný alfa-tokoferol predstavuje približne 90 – 95 % celkového obsahu tokoferolov v oleji a je to tokoferol s najvyššou biologicky aktívnou silou. Zachovaním minimálneho limitu 140 ppm, avšak s uvedením, že sa vzťahuje výlučne na alfa-tokoferol, preto zaručujeme, že olej má vyšší celkový obsah vitamínov (ďalšími sú gama-tokoferol, delta-tokoferol a beta-tokoferol).

Zemepisná oblasť

— Zemepisná oblasť sa nemení. Táto zmena sa týka článku 3 špecifikácie výrobku a bodu 4 jednotného dokumentu. Týmto článkom sa vykonávajú ustanovenia regionálneho zákona č. 63 z 26. novembra 2019, ktorým sa zriaďuje obec Barberino-Tavernelle, ktorá vznikla zlúčením obcí Barberino Val di Elsa a Tavernelle Val di Pesa.

Súčasné znenie:

„Oblasť produkcie oleja ‚Chianti Classico‘ zahŕňa v provinciách Siena a Florencia celé správne územia obcí Castellina in Chianti, Gaiole in Chianti, Greve in Chianti a Radda in Chianti a časť správneho územia obcí Barberino Val d’Elsa, Castelnuovo Berardenga, Poggibonsi, San Casciano in Val di Pesa a Tavarnelle Val di Pesa.“

sa nahrádza takto:

„Oblasť produkcie oleja ‚Chianti Classico‘ zahŕňa v provinciách Siena a Florencia celé správne územie obcí Castellina in Chianti, Gaiole in Chianti, Greve in Chianti a Radda in Chianti a časť správneho územia obcí Barberino-Tavarnelle, Castelnuovo Berardenga, Poggibonsi a San Casciano in Val di Pesa.“

Spôsob výroby

— Zmenil sa článok 2 špecifikácie a bod 3.2 jednotného dokumentu. Okrem toho sa tieto informácie presunuli do bodu 3 jednotného dokumentu, kde je to vhodnejšie.

Znenie:

„Extra panenský olivový olej ‚Chianti Classico‘ sa vyrába z plodov olivovníkov zapísaných do registra, z ktorých aspoň 80 % patrí k odrodám Frantoio, Correggiolo, Moraiolo a Leccino (či už jednotlivo, alebo spoločne) a zvyšných 20 % patrí k ostatným miestnym odrodám, ktoré však musia by zapísané do toskánskeho registra zárodočnej plazmy olivovníkov.“

sa nahrádza takto:

„Olej ‚Chianti Classico‘ sa musí vyrábať výlučne z plodov olivovníkov v rámci zemepisnej oblasti produkcie, ktorá sa nachádza v zemepisnej oblasti uvedenej v článku 3 špecifikácie výrobku, zapísanej do registra. Aspoň 80 % rastlín na ktorejkoľvek farme musí patriť k odrodám ‚Frantoio‘, ‚Correggiolo‘, ‚Moraiolo‘, ‚Leccino‘, ‚Leccio del Corno‘, či už jednotlivo, alebo v kombinácii, a maximálne 20 % olív môže pochádzať z iných miestnych odrôd, ktoré však musia byť vždy zapísané do toskánskeho registra zárodočnej plazmy olivovníkov.“

Toto spresnenie sa navrhuje s cieľom jasnejšie uviesť, že je povolené registrovať pozemky vysadené jedinou odrodou olivovníkov, a to aj v prípade, že tieto odrody nepatria medzi hlavné odrody (Frantoio, Correggiolo, Leccino a Moraiolo). S cieľom zabezpečiť súlad so špecifikáciou výrobku musí aspoň 80 % stromov na individuálnej farme, na ktorej sa pestujú olivy, posudzovanej ako celok patriť medzi hlavné odrody. Do registra olivovníkov pre CHOP „Chianti Classico“ je preto možné zapísať háje „menej významných“ kultivarov bez toho, aby boli dodržané minimálne percentuálne podiely stanovené v špecifikácii výrobku.

Okrem toho bola do zoznamu hlavných odrôd, ktoré musia tvoriť aspoň 80 % olivovníkov vhodných na produkciu olív na olej s CHOP „Chianti Classico“, doplnená odroda Leccio del Corno, ktorá pochádza z tejto oblasti a bola objavená na farme v tejto oblasti – konkrétne v obci San Casciano Val di Pesa. Kvalitatívne vlastnosti oleja z odrody Leccio del Corno sú veľmi podobné vlastnostiam oleja z hlavných odrôd, s intenzívnymi ovocnými tónmi a výrazne horkastou a štipľavou chuťou.

Toto doplnenie je opodstatnené rokmi analýzy, z ktorej vyplýva, že priemerný organoleptický profil oleja s CHOP „Chianti Classico“ a priemerný organoleptický profil oleja z odrody Leccio del Corno, ako aj chemické a fyzikálne vlastnosti oleja z odrody Leccio del Corno plne zodpovedajú vlastnostiam oleja s CHOP „Chianti Classico“.

— Táto zmena sa týka článku 5 špecifikácie výrobku, ktorý sa vzťahuje na výnos.

Znenie:

„Výnos oleja nesmie prekročiť 650 kg/ha na olivové háje s hustotou výsadby minimálne 200 rastlín. V prípade hájov s nižšou hustotou výsadby výnos nesmie presiahnuť 3,25 kg na strom. Tento limit nesmie presiahnuť 2 kg oleja na strom v hájoch s hustotou výsadby presahujúcou 500 stromov na hektár.“

sa nahrádza takto:

„Výnos olív nesmie presiahnuť: 20 kg na strom v hájoch s hustotou výsadby do 250 rastlín na hektár a na poľnohospodársku jednotku; 12 kg na strom v hájoch s hustotou výsadby od 251 do 500 stromov na hektár a na poľnohospodársku jednotku; 8 kg na strom v hájoch s hustotou výsadby viac ako 501 stromov na hektár a na poľnohospodársku jednotku. Maximálny výnos oleja farmy na 100 kg olív nesmie v žiadnom prípade presiahnuť 20 %. Tieto limity sa musia dodržať aj v tom prípade, ak sa zmiešajú olivy z dávok z viac ako jednej poľnohospodárskej jednotky. Stanovený výnos bude priemerným výnosom spracovávanej dávky.“

Zmenou tohto článku sa vykonáva „konverzia“ z olivového oleja na olivy s odkazom na tri triedy hustoty výsadby, ktoré sú už uvedené v článku 5, bez toho, aby sa de facto zaviedli obmedzenia alebo zvýšenia výrobnej kapacity jednotiek na výrobu olivového oleja.

Cieľom tejto zmeny je uľahčiť kontroly týkajúce sa pestovateľov olív.

— Táto zmena sa týka článku 7 špecifikácie výrobku vzťahujúceho sa na podmienky zberu a skladovania.

Znenie:

„Olivy sa musia zberať priamo zo stromu, zachytávať podľa potreby do sietí alebo plachiet a prepravovať a uskladňovať v stohovateľných škatuliach dierovaných na piatich stranách, vo vrstvách najviac 30 cm v perforovaných prepravkách alebo vo vozíkoch. Ak sa olivy skladujú, musí sa to uskutočňovať vo vhodnom chladnom, vetranom priestore počas nie viac ako troch dní od zberu. Prepravovať do lisovne oleja sa môžu v tej istej škatuli alebo v iných vhodných nádobách. Vrecia alebo baly sa nesmú používať. Ak sa používajú prepravky a/alebo vozíky, olivy sa musia prepraviť do lisovne oleja v ten istý deň, keď sa zozbierajú. Skladovanie v lisovni pred lisovaním sa musí uskutočňovať v priestoroch a v nádobách, ktoré zaručujú kvalitatívne vlastnosti výrobku. Olivy sa musia spracovať do 24 hodín od dodania do lisovní oleja, ktoré sa musia nachádzať na území uvedenom v článku 3 tejto špecifikácie výrobku, a musia byť vhodné v súlade s podmienkami stanovenými v ďalej uvedenom článku 8.“

sa nahrádza takto:

„Olivy sa musia zberať priamo zo stromu, zachytávať podľa potreby do sietí alebo plachiet a prepravovať a uskladňovať v stohovateľných škatuliach dierovaných na piatich stranách, vo vrstvách najviac 30 cm alebo v perforovaných prepravkách, alebo vo vozíkoch. Ak sa olivy skladujú, musí sa to uskutočňovať vo vhodnom chladnom, vetranom priestore počas nie viac ako troch dní od zberu. Prepravovať do lisovne oleja sa môžu v tých istých škatuliach alebo v iných vhodných nádobách. Používanie vriec alebo balov je zakázané. Skladovanie v lisovni pred lisovaním sa musí uskutočňovať v priestoroch a v nádobách, ktoré zaručujú kvalitatívne vlastnosti výrobku. Ak sa na zber používajú prepravky a/alebo vozíky, olivy sa musia prepraviť do lisovne oleja v ten istý deň, keď sa zozbierajú. Olivy sa musia spracovať do 24 hodín od dodania do lisovní oleja, ktoré sa musia nachádzať na území uvedenom v článku 3 tejto špecifikácie výrobku, a musia byť vhodné v súlade s podmienkami stanovenými v ďalej uvedenom článku 8.“

V záujme zlepšenia zrozumiteľnosti vety sa za výraz „30 cm“ vložilo slovo „alebo“.

Doplnením predposledného odseku sa má stanoviť, že preprava olív do lisovne sa musí uskutočniť v rovnaký deň ako zber, ak sa ako skladovacie nádoby na zozbierané olivy používajú prepravky alebo vozíky. Táto zmena je potrebná na zabezpečenie rýchleho spracovania olív, ktoré sa ľahko poškodia.

— Táto zmena sa týka článku 8 špecifikácie výrobku vzťahujúceho sa na postup výroby oleja a stanovenie dávok.

Znenie:

„Ihneď po umytí olív vo vode alebo s použitím vzduchu pri izbovej teplote musí prebehnúť extrakcia oleja ‚Chianti Classico‘ s použitím spoľahlivých a stálych mechanických a fyzikálnych metód. Teplota zariadenia na extrakciu sa musí kontrolovať, aby neprekročila 27 °C.“

sa nahrádza takto:

„Ihneď po umytí olív vo vode, s použitím vzduchu alebo bez jeho použitia, pri teplote okolia musí prebehnúť extrakcia oleja ‚Chianti Classico‘ s použitím spoľahlivých a stálych mechanických a fyzikálnych metód. Teplota zariadenia na extrakciu sa musí kontrolovať, aby neprekročila 27 °C.“

Toto doplnenie je potrebné s cieľom objasniť, že počas fázy čistenia možno použiť vodu aj vzduch.

Súvislosť

— Tento bod nie je zmenou v pravom zmysle slova. V súčasnej špecifikácii súvislosť nie je uvedená, uvádza sa len vo zverejnenom jednotnom dokumente. Text v jednotnom dokumente sa preto vkladá do konkrétneho článku v špecifikácii.

Text vložený do špecifikácie znie takto:

„Súvislosť Článok 18 Oblasť produkcie oleja ‚Chianti Classico‘ vykazuje špecifické klimatické a hydrogeologické vlastnosti a je geograficky dobre vymedzená už od 14. storočia. Z hľadiska terénu a podnebia je oblasť pomerne homogénna. Bývajú tu mierne a suché jesene, po ktorých nasledujú tuhé zimy. Oblasť sa celkovo vyznačuje vlastnosťami vhodnými na pestovanie olivovníkov na hranici ich prirodzeného rozšírenia, čo malo a stále má vplyv na tvorbu plodov a dozrievanie olív. Podľa techník pestovania, ktoré sa v tejto oblasti odjakživa používali, sa plody zberajú priamo zo stromu skôr, ako dosiahnu úplnú zrelosť. Teplotné podmienky majú vplyv aj na typológiu tvaru stromov olivovníka (s košatou korunou v tvare otvorenej vázy) používanú miestnymi pestovateľmi. Vďaka tomuto tvaru dochádza v korune stromov k rovnomernejšiemu rozloženiu tepla a svetla, t. j. faktorov, ktoré na rast olivovníkov vplývajú počas krátkych období počas roka. Extra panenský olivový olej ‚Chianti Classico‘ sa vyrába z odrôd tradične pestovaných v Toskánsku. Vyznačuje sa senzorickým profilom daným najmä výraznou horkou a štipľavou chuťou a ovocnými aromatickými tónmi. Chemické a organoleptické vlastnosti extra panenského olivového oleja s CHOP ‚Chianti Classico‘ súvisia s klimatickými podmienkami oblasti produkcie, ktoré priamo ovplyvňujú kvalitatívne a kvantitatívne zloženie fenolov, ako aj horkú a štipľavú chuť a úroveň ovocnosti. Vzhľadom na nutnosť ochrany plodov pred prvými jesennými mrazmi sa olivy tradične zberajú predčasne (t. j. pred dosiahnutím úplnej zrelosti). Týmto postupom sa síce získa menej oleja, no na druhej strane sa olivy zberajú v čase, keď je obsah polyfenolov ešte vysoký, čo prispieva k zvýrazneniu zreteľne horkej a štipľavej chuti, ktorou sa olej ‚Chianti Classico‘ vyznačuje. Výrazné teplotné výkyvy, ktoré sú pre túto oblasť typické počas jesene, navyše dodávajú extra panenskému olivovému oleju ‚Chianti Classico‘ aj charakteristickú zreteľnú ovocnú arómu. Oblasť produkcie získala významné uznanie ediktom veľkovojvodu Cosima III z roku 1716, ktorým sa stanovili jej súčasné hranice s cieľom uznať kvalitu, a najmä osobitný charakter miestnej produkcie vína a olív. Dalo by sa povedať, že išlo o predchodcu CHOP. V roku 1819 uviedol G. Tavanti vo svojom diele Trattato teorico-pratico completo sull’ulivo (Úplné teoretické a praktické pojednanie o olivách) hlavné odrody pestované v oblasti Chianti Classico.“

Označovanie

— Táto zmena sa týka článku 17 – Názov a prezentácia – špecifikácie výrobku, a bodu 3.6 jednotného dokumentu.

V druhom riadku sa výraz „zákon a obchodné normy“ nahrádza vhodnejším výrazom „platné právne predpisy“.

Slovo „bezprostredne“ s odkazom na umiestnenie slov „Denominazione di Origine Protetta“, ktoré nasledujú po názve označenia, sa odstránilo a povolilo sa používanie skratky „DOP“ (CHOP).

Znenie:

„Okrem bežných údajov požadovaných zákonom a obchodnými normami musia byť na etiketách uvedených v predchádzajúcom článku uvedené slová ‚Olio di Oliva Extravergine Chianti Classico‘, za ktorým bezprostredne nasledujú slová ‚Denominazione di Origine Protetta‘ (chránené označenie pôvodu), ako aj rok výroby, uvedený jasným a nezmazateľným písmom v súlade s článkom 6 tejto špecifikácie výrobku. Je zakázané pridávať k uvedenému názvu akýkoľvek kvalifikátor, ktorý nie je výslovne stanovený v tejto špecifikácii výrobku. Môžu sa však uvádzať ochranné známky skupiny výrobcov, názvy podnikov, hospodárstiev či fariem, ako aj toponomické názvy odkazujúce na lokality, kde sa reálne pestujú olivy. Označenie musí byť na etikete uvedené jasným a nezmazateľným písmom, v dostatočne jasných farbách, ktoré sú v zreteľnom kontraste s farbou etikety. Grafické znaky použité na každú ďalšiu informáciu nesmú v žiadnom prípade prekročiť 50 % veľkosti písma, ktorým je uvedené chránené označenie pôvodu.“

sa nahrádza takto:

„Označenie na nádobách uvedené v predchádzajúcom článku musí okrem údajov bežne požadovaných platnými právnymi predpismi obsahovať slová ‚Olio Extravergine di Oliva Chianti Classico‘ a slová ‚Denominazione di Origine Protetta‘ (chránené označenie pôvodu) alebo skratku DOP (CHOP) a musí sa na ňom nezmazateľnými znakmi jasne uvádzať rok výroby v súlade s článkom 6 tejto špecifikácie výrobku.“

Je zakázané pridávať na označenie akýkoľvek výraz vyzdvihujúci kvalitu výrobku, ktorý nie je výslovne uvedený v tejto špecifikácii výrobku. Môžu sa však uvádzať značky označujúce skupiny výrobcov, názvy podnikov, hospodárstiev či fariem, ako aj miestne názvy odkazujúce na lokality, kde sa olivy skutočne dopestovali.

Označenie musí byť na etikete uvedené jasným a nezmazateľným písmom, v dostatočne jasných farbách, ktoré sú v zreteľnom kontraste s farbou etikety. Grafické znaky použité na každý ďalší text nesmú presiahnuť 50 % veľkosti znakov, ktorým je uvedené chránené označenie pôvodu.“

Cieľom týchto zmien je umožniť prispôsobenie spôsobu vkladania týchto slov na tento typ etikety.

Uvedenie na trh; formy balenia; kontroly

Uvedenie na trh

— Táto zmena sa týka článku 13 špecifikácie výrobku; táto informácia bola vložená aj do bodu 3.5 jednotného dokumentu, ktorý sa týka načasovania uvedenia na trh a termínu fľašovania.

Znenie:

„Olej ‚Chianti Classico‘ sa môže plniť do fliaš do 31. októbra roku nasledujúceho po roku výroby a môže sa uvádzať na trh do februára nasledujúceho roku. Rok výroby oleja musí byť vždy jasne uvedený na etikete oleja ‚Chianti Classico‘.“

sa nahrádza takto:

„Olej ‚Chianti Classico‘ sa môže plniť do fliaš do 31. januára druhého roku nasledujúceho po roku výroby. Na etikete oleja ‚Chianti Classico‘ musí byť vždy jasne uvedený rok výroby.“

Navrhuje sa odstrániť požiadavku na uvedenie oleja na trh (t. j. predaj baliarňou) do 28. februára, keďže sa ukázalo, že toto obmedzenie je neprimerané a obmedzuje obchodnú činnosť. Poskytnutie správnej informácie spotrebiteľovi je v každom prípade zaručené povinnosťou zreteľne uviesť rok na etikete a predovšetkým uvedením „dátumu spotreby“ oleja na etikete. Takisto sa ako termín fľašovania navrhuje stanoviť 31. január druhého roku nasledujúceho po roku zberu.

Olej sa vzhľadom na svoj charakter a v našej situácii udržiava lepšie voľne skladovaný ako vo fľašiach. Výrobcovia preto vo všeobecnosti uprednostňujú fľašovanie na základe objednávok a snažia sa udržiavať minimálne množstvo fliaš alebo plechoviek oleja na sklade. Tým sa zachováva čerstvosť a kvalita výrobku.

Preto vzhľadom na uvedené skutočnosti, s cieľom prekonať akékoľvek problémy týkajúce sa konzervácie oleja s CHOP „Chianti Classico“ a obchodovania s týmto olejom a predísť takýmto problémom v budúcnosti, ako aj vzhľadom na to, že na etikete oleja s CHOP „Chianti Classico“ v každom prípade musí byť uvedený dátum spotreby, považujeme za vhodné určiť ako nový termín fľašovania 31. január druhého roku nasledujúceho po roku zberu.

— Táto zmena sa týka článku 15 špecifikácie, ktorý sa vzťahuje na nový termín fľašovania v prípade spôsobov skladovania oleja, ktorý neprechádza filtráciou na účely čírenia.

Znenie:

Odchylne od prvého odseku tohto článku olej, ktorý spĺňa pravidlá špecifikácie, možno plniť do fliaš do 31. októbra roku nasledujúceho po zbere olív za predpokladu, že prešiel filtráciou na účely čírenia do 31. decembra roku výroby, no v každom prípade do dátumu žiadosti o osvedčenie.

sa nahrádza takto:

Odchylne od prvého odseku tohto článku olej, ktorý spĺňa pravidlá špecifikácie, možno plniť do fliaš do 31. januára druhého roku nasledujúceho po roku zberu olív za predpokladu, že prešiel filtráciou na účely čírenia do 31. decembra roku výroby, no v každom prípade do dátumu žiadosti o osvedčenie.

Navrhuje sa stanoviť 31. január druhého roku nasledujúceho po roku zberu ako termín fľašovania.

Táto zmena vyplýva zo zmeny predtým uvedeného článku 13.

Vypustená veta znie takto:

„Ak olej neprešiel bezprostredne filtráciou na účely čírenia do 31. decembra roku zberu, musí sa skladovať aj pod atmosférou inertného plynu.“

Navrhuje sa odstrániť požiadavku na skladovanie nefiltrovaného oleja pod atmosférou inertného plynu pri zachovaní lehoty na balenie v rozsahu 45 dní od dátumu osvedčenia.

Nefiltrovaný olej skladovaný pod atmosférou inertného plynu si zachováva svoje vlastnosti na rozdiel od nefiltrovaného oleja skladovaného bez použitia plynu. Napriek tomu sa usudzuje, že požiadavka, aby prevádzkovatelia plnili olej do fliaš do 45 dní od dátumu osvedčenia, môže spotrebiteľovi poskytnúť komplexnú ochranu. Ak sa fľašovanie neuskutoční do 45 dní, musia sa zopakovať kontroly chemických a organoleptických vlastností.

Formy balenia

— Zmenil sa článok 16 špecifikácie a bod 3.5 jednotného dokumentu.

Súčasné znenie:

„Olej ‚Chianti Classico‘ sa musí v oblasti produkcie stáčať do sklenených alebo kovových nádob so stanoveným objemom a nominálnou kapacitou do 5 (päť) litrov. Možno používať aj nádoby s objemom pod 100 ml (sklenené, kovové alebo PET), pokiaľ balenie spĺňa požiadavky na celkovú kapacitu podľa platných právnych predpisov. Nádoby musia byť hermeticky uzatvorené tak, aby sa otvorením porušila ochranná pečať.“

sa nahrádza takto:

„Olej ‚Chianti Classico‘ sa musí plniť v oblasti produkcie uvedenej v článku 3 do nádob z materiálov a s objemom, ktoré sú povolené právnymi predpismi. Balenie musí byť uzatvorené v súlade s právnymi predpismi a musí byť zabezpečené záručnou pečaťou. V prípade nádob s objemom menej ako 100 ml možno objem vynechať.“

Navrhuje sa povoliť používanie nádob z rôznych materiálov a s rôznym objemom, aby sa prevádzkovateľom umožnilo lepšie reagovať na požiadavky trhu.

Takisto to umožňuje prevádzkovateľom pripevniť záručnú pečať najvhodnejším spôsobom v závislosti od druhu nádoby.

Kontroly

— Do špecifikácie výrobku bol vložený osobitný článok týkajúci sa kontrol. Obsahuje všetky informácie o kontrolnom orgáne.

Nový článok znie takto:

„Kontroly Článok 19 Kontrolu súladu výrobku so špecifikáciou výrobku vykonáva kontrolný orgán v súlade s ustanoveniami platných právnych predpisov EÚ. Zodpovedným kontrolným orgánom je Valoritalia Srl so sídlom na adrese Via Piave 24, 00187 Rím, Tel.: +39 0645437975; Fax +39 0645438908; E-mail: info@valoritalia.it.“

JEDNOTNÝ DOKUMENT

„Chianti Classico“

EÚ č.: PDO-IT-0108-AM03 – 20.3.2019

CHOP (X) CHZO ( )

1. Názov [CHOP alebo CHZO]

„Chianti Classico“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku [uvedený v prílohe XI]

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

„Chianti Classico“ je extra panenský olivový olej, ktorý má pri uvedení na trh tieto vlastnosti:

Hodnotenie chemických vlastností

a) kyslosť vyjadrená ako kyselina olejová ≤ 0,5 %;

b) maximálne peroxidové číslo 12 (mEq kyslíka);

c) vysoký obsah kyseliny olejovej > 72 %;

d) celkový obsah polyfenolov viac ako 150 ppm;

e) alfa-tokoferol viac ako 140 ppm.

Hodnotenie organoleptických vlastností

Olej musí mať:

— farbu v rozsahu od tmavozelenej po zelenú so zlatým nádychom,

— ovocnú arómu, ktorá je výrazne typická pre olivový olej.

V dokumentácii výsledkov degustačného testu zostavenej degustačnou komisiou musia byť uvedené tieto vlastnosti:

a) zelená ovocnosť 3 – 8;

b) horkosť 2 – 8;

c) štipľavosť 2 – 8.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Extra panenský olivový olej „Chianti Classico“ sa musí vyrábať z plodov olivovníkov zapísaných do registra, z ktorých aspoň 80 % na ktorejkoľvek farme musí patriť k odrodám „Frantoio“, „Correggiolo“, „Moraiolo“, „Leccino“ a „Leccio del Corno“, či už jednotlivo, alebo spoločne, a maximálne 20 % môže patriť k ostatným miestnym odrodám, ktoré však musia byť vždy zapísané do toskánskeho registra zárodočnej plazmy olivovníkov.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výrobného procesu, pestovanie, zber a extrakcia oleja sa musia uskutočňovať výlučne v zemepisnej oblasti produkcie uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Balenie oleja „Chianti Classico“ sa môže uskutočniť do 31. januára druhého roku nasledujúceho po roku výroby. Na etikete musí byť vždy jasne vyznačený rok výroby.

Extra panenský olivový olej „Chianti Classico“sa musí plniť v oblasti produkcie uvedenej v článku 4 do nádob z materiálov a s objemom, ktoré sú povolené právnymi predpismi. Balenie musí byť uzatvorené v súlade s právnymi predpismi a musí byť zabezpečené záručnou pečaťou. V prípade nádob s objemom menej ako 100 ml možno objem vynechať.

Balenie extra panenského olivového oleja „Chianti Classico“ sa musí uskutočniť v zemepisnej oblasti produkcie, aby sa lepšie zabezpečila kontrola pôvodu výrobku a aby sa zabránilo preprave voľne uloženého výrobku mimo tejto oblasti, ktorá by mohla mať za následok zhoršenie a stratu špecifických vlastností vymedzených v bode 3.2. Ide najmä o typické horké a štipľavé tóny extra panenského olivového oleja „Chianti Classico“, ktoré sú dané prítomnosťou fenolových antioxidantov a profilom aromatických látok. Pôsobením vzdušného kyslíka počas fázy prelievania, čerpania, prepravy a vykládky (t. j. činností, ktoré sa častejšie opakujú v prípade fľašovania mimo oblasti produkcie) môže dôjsť k strate špecifických vlastností extra panenského olivového oleja „Chianti Classico“ opísaných v bode 3.2.

3.6. Špecifické pravidlá označovania výrobku, na ktorý sa vzťahuje registrovaný názov

Označenie na nádobách musí okrem údajov bežne požadovaných platnými právnymi predpismi obsahovať slová „Olio Extravergine di Oliva Chianti Classico“ a slová „Denominazione di Origine Protetta“ (chránené označenie pôvodu) alebo skratku DOP (CHOP) a musí sa na ňom nezmazateľnými znakmi jasne uvádzať rok výroby.

Je zakázané pridávať na označenie akýkoľvek výraz vyzdvihujúci kvalitu výrobku, ktorý nie je výslovne uvedený v tejto špecifikácii výrobku. Môžu sa však uvádzať značky označujúce skupiny výrobcov, názvy podnikov, hospodárstiev či fariem, ako aj miestne názvy odkazujúce na lokality, kde sa olivy skutočne dopestovali.

Označenie musí byť na etikete uvedené jasným a nezmazateľným písmom, v dostatočne jasných farbách, ktoré sú v zreteľnom kontraste s farbou etikety. Grafické znaky použité na každý ďalší text nesmú presiahnuť 50 % veľkosti znakov, ktorými je uvedené chránené označenie pôvodu.

4. Stručné vymedzenie zemepisnej oblasti

Oblasť produkcie oleja „Chianti Classico“ zahŕňa v provinciách Siena a Florencia celé správne územie obcí Castellina in Chianti, Gaiole in Chianti, Greve in Chianti a Radda in Chianti a časť správneho územia obcí Barberino-Tavarnelle, Castelnuovo Berardenga, Poggibonsi a San Casciano in Val di Pesa.

Táto oblasť zodpovedá oblasti vymedzenej na výrobu vína „Chianti Classico“, ktorá sa stanovila vyhláškou ministerstva z 31. júla 1932 uverejnenou v Úradnom vestníku Talianskej republiky č. 209 z 9. septembra 1932.

5. Súvislosť so zemepisnou oblasťou

Špecifickosť zemepisnej oblasti

Oblasť produkcie oleja „Chianti Classico“ vykazuje špecifické klimatické a hydrogeologické vlastnosti a je geograficky dobre vymedzená už od 14. storočia.

Z hľadiska terénu a podnebia je oblasť pomerne homogénna. Bývajú tu mierne a suché jesene, po ktorých nasledujú tuhé zimy. Oblasť sa celkovo vyznačuje vlastnosťami vhodnými na pestovanie olivovníkov na hranici ich prirodzeného rozšírenia, čo malo a stále má vplyv na tvorbu plodov a dozrievanie olív.

Podľa techník pestovania, ktoré sa v tejto oblasti odjakživa používali, sa plody zberajú priamo zo stromu skôr, ako dosiahnu úplnú zrelosť.

Teplotné podmienky majú vplyv aj na typológiu tvaru stromov olivovníka (s košatou korunou v tvare otvorenej vázy) používanú miestnymi pestovateľmi. Vďaka tomuto tvaru dochádza v korune stromov k rovnomernejšiemu rozloženiu tepla a svetla, t. j. faktorov, ktoré na rast olivovníkov vplývajú počas krátkych období počas roka.

Špecifickosť výrobku

Extra panenský olivový olej „Chianti Classico“ sa vyrába z odrôd tradične pestovaných v Toskánsku. Vyznačuje sa senzorickým profilom daným najmä výraznou horkou a štipľavou chuťou a ovocnými aromatickými tónmi.

Príčinná súvislosť medzi zemepisnou oblasťou a kvalitou alebo vlastnosťami výrobku (pri CHOP) alebo špecifickou kvalitou, povesťou alebo inou vlastnosťou výrobku (pri CHZO)

Chemické a organoleptické vlastnosti extra panenského olivového oleja s CHOP „Chianti Classico“ súvisia s klimatickými podmienkami oblasti produkcie, ktoré priamo ovplyvňujú kvalitatívne a kvantitatívne zloženie fenolov, ako aj horkú a štipľavú chuť a úroveň ovocnosti.

Vzhľadom na nutnosť ochrany plodov pred prvými jesennými mrazmi sa olivy tradične zberajú predčasne (t. j. pred dosiahnutím úplnej zrelosti). Týmto postupom sa síce získa menej oleja, no na druhej strane sa olivy zberajú v čase, keď je obsah polyfenolov ešte vysoký, čo prispieva k zvýrazneniu zreteľne horkej a štipľavej chuti, ktorou sa olej „Chianti Classico“ vyznačuje. Výrazné teplotné výkyvy, ktoré sú pre túto oblasť typické počas jesene, navyše dodávajú extra panenskému olivovému oleju „Chianti Classico“ aj charakteristickú zreteľnú ovocnú arómu.

Oblasť produkcie získala významné uznanie ediktom veľkovojvodu Cosima III z roku 1716, ktorým sa stanovili jej súčasné hranice s cieľom uznať kvalitu, a najmä osobitný charakter miestnej produkcie vína a olív. Dalo by sa povedať, že išlo o predchodcu CHOP. V roku 1819 uviedol G. Tavanti vo svojom diele Trattato teorico-pratico completo sull’ulivo (Úplné teoretické a praktické pojednanie o olivách) hlavné odrody pestované v oblasti Chianti Classico.

Odkaz na uverejnenie špecifikácie výrobku

Úplné znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.